**Тэма: *Значэнне слова***

**Мэта:** плануецца, што к канцу ўрока вучні авалодаюць уменнем устанаўліваць лексічнае значэнне слова.

**Задачы:** стварыць умовы для фарміравання навыкаў практычнай дзейнасці з тлумачальным слоўнікам; садзейнічаць развіццю арфаграфічных і каліграфічных навыкаў пісьма, звязнай мовы вучняў; скласці ўмовы па выхаванню любві і пашаны да роднай мовы.

**Абсталяванне:** падручнікі “Беларуская мова” – 3 клас, В. І. Свірыдзенка –Мінск: НІА, 2017; пяць канвертаў з пытаннямі і літарамі; тлумачальныя слоўнікі; карткі са словамі для работы ў парах; набор слоўнікавых слоў; сігнальныя карткі; дыферэнцыраваныя заданні; лісты з выніковым тэстам; табліцы для рэфлексіі.

**Ход урока**

**1. Арганізацыйны момант.**

– Усмешкі на вашых тварах, парадак на працоўных месцах паказваюць, што вы гатовы працаваць. Пачынаем наш урок. Сядайце, калі ласка.

- Сёння на ўроку мы будзем даследаваць таямніцы нашай мовы.

**2**. **Адпрацоўка вывучанага матэрыяла**

– Як сапраўдным даследчыкам нам трэба паставіць перад сабой мэту.

– Аб ёй вы даведаецеся, калі адкажыце на пытанні.

Вучні атрымліваюць 5 картак з пытаннямі па вывучанаму матэрыялу.

1. Калі пішуцца літары *о, э*, а калі – *а*?

2. Якія галосныя літары пішуцца пасля зычных літар *дж,* *ж, р, ч, ш?*

3. Калі пішацца літара *ў*?

4. Якія словы пішуцца з вялікай літары?

5. Калі пішацца апостраф?

– Што ў нас атрымалася?

На картках літары, з якіх складаецца СЛОВА.

**3. Тэма і задачы ўрока**

– Аб чым пойдзе гаворка на ўроку?

Мову я магу параўнаць з песняй. Каб спець песню трэба добра ведаць яе словы. Так i з мовай. Каб добра ёю валодаць, спачатку трэба яе вывучыць. I сённяшнi наш урок накiраваны на пашырэнне свайго слоўнікавага запасу.

– Як вы разумееце, што значыць “пашыраць слоўнікавы запас”?

Пашыраць слоўнікавы запас – гэта значыць даведацца пра новыя словы.

– Перад тым, як пачнецца наше даследаванне, трэба прайсці іспыт на чыстапісанне.

**4. Хвілінка чыстапісання**

– Сядзьце роўна, пакладзіце правільна сшыткі і прапішыце першы радок.

*м//о//в//а//с//л//о//в//а//*

– Хто з вас заўважыў нешта незвычайнае, калі пісаў першы радок? (*Там схаваліся словы “мова” і “слова”)*

– Паглядзіце на другі радок

*сл ам ас мл см*

*–* Якое злучэнне “лішняе”? Чаму?

– Запішыце злучэнні літар другога радка.

(З мэтай выпрацоўкі адзінай хуткасці пісьма хто-небудзь з вучняў вядзе клас).

*(Пішам першае злучэнне, пішам другое злучэнне, пішам злучэнне ас, пішам апошняе злучэнне).*

– Падкрэсліце тыя злучэнні, якія, на ваш погляд, добра атрымаліся.

– Прачытайце правільна сказ, які запісаны, улічваючы знакі прыпынку.

*Кожнае слова мае сваё значэнне!*

Як вы яго разумееце? Знайдзіце небяспечнае месца. Растлумачце яго. *(У беларускай мове некаторыя зычныя паміж галоснымі вымаўляюцца падоўжана, а на пісьме перадаюцца дзвюма літарамі).*

– Які гэта сказ? *(Апавядальны – у ім ёсць паведамленне. Клічны – вымаўляецца з асаблівымі пачуццямі).*

– Прачытайце сказ яшчэ раз і запішыце ў сшыткі.

**5. Работа з тлумачальным слоўнікам.**

– Пачынаем наша даследаванне. У кожнага з вас на парце ляжыць тлумачальны слоўнік.

– Як вы лічыце, якое яго прызначэнне? *(Значэнне невядомага слова можна знайсці ў тлумачальным слоўніку).*

– Якія слоўнікі вы яшчэ ведаеце? *(Арфаграфічны, беларуска-рускі і інш.)*

– Як размяшчаюцца словы ў слоўніках? *(У алфавітным парадку).*

– Зараз вам трэба знайсці і запісаць значэнне слоў.

***Работа ў парах. Работа с тлумачальным слоўнікам***

Дрыгва, крынічка

Сейбіт, шэрань

Жолуд, услон

Лядзяк, нетры

– Прачытайце, што ў вас атрымалася.

*Дрыгва – топкае балота.*

*Крынічка – маленькі вадаём, які ўтварыўся на месцы выхаду падземных вод.*

*Сейбіт – той, хто сее зерне.*

*Шэрань – тонкі снежны слой на зямлі, дрэвах або іншых прадметах.*

*Жолуд – плод дуба.*

*Услон – перанасная лаўка на ножках.*

*Лядзяк – невялікі кавалачак лёду.*

*Нетры – глухія мясціны, прастора, якая зарасла густым лесам.*

**6. Слоўнікавая работа**

– Звярніце ўвагу на словы жолуд, крынічка – гэта слоўнікавыя словы. Запішыце іх, пастаўце націск і запомніце правапіс гэтых слоў.

***Работа па варыянтах***

– 1 варыянт. Складзіце і запішыце сказ са словам жолуд. *Апошні жолуд вісеў на восеньскім дубе.*

– 2 варыянт. Складзіце і запішыце як мага больш словазлучэнняў са словам крынічка. *Цёплая, жвавая, вясёлая, халадная, празрыстая, хуткая.*

– Прачытайце, што ў вас атрымалася.

**7. Графічны дыктант**

– Словы з няправільным значэннем адзначаем “–“, а астатнія знакам “+”.

1. Бусел – пералётная птушка шэрага колеру з маленькай дзюбай.

2. Сакавік – пяты месяц каляндарнага года.

3. Падручнік – кніга, па якой вывучаюць які-небудзь прадмет.

4. Вуха – выступ паміж вачамі і ротам на твары чалавека.

5. Электрычка – поезд электрычнай чыгункі.

***Адказ***: –, –, +, –, +.

***Самаправерка з дошкі. Сігнальныя карткі.***

**Фізкультхвілінка**

Як жывеш?

Вось так! *Паказаць вялікі палец.*

Як бяжыш?

Вось так! *Маршыраваць, бегчы.*

Ноччу спіш?

Вось так! *Скласці рукі пад падбародкам.*

Як бярэш?

Вось так! *Адпаведны жэст*

Як даеш?

Вось так! *Адпаведны жэст.*

А жартуеш як?

Вось так! *Надуць шчокі і адначасова стукнуць na ix.*

А смяешся як?

Вось так! *Усміхнуцца.*

**8. Работа ў групах. Дыферэнцыраваныя заданні**

– А зараз я паспрабую вас заблытаць. Паглядзім, ці добрыя вы даследчыкі

1 група

1. Злучыце значэнне і слова.

2. Знайдзі картку са словам па яго значэнню.

3. Прыклейце картку са словам побач са значэннем.

4. Прачытайце, што ў вас атрымалася.

а) Тутэйшы – які родам з гэтай мясцовасці, не прыезджы.

б) Жыгучка – пякучая крапіва з дробным лісцем.

в) Знічка – зорка, якая падае.

г) Небарака – нашчасны, варты спачування чалавек.

д) Гузак – нараст на целе чалавека аб удару

2 група

1. Прачытайце тэкст.

2. Замяніце малюнкі словамі. Запішыце іх.

3. Прыдумайце загаловак.

4. Прачытайце, што ў вас атрымалася.

Аднойчы я пайшоў у лес. Раптам лясную сцежку мне перабегла вавёрка. Яна ўзабралася на маладую сасонку і з вялікай цікаўнасцю пазірала на мяне. На пушыстым хвасце рыжай вавёркі чырванеў барвовы асінавы лісток. Я махнуў рукой. Шустрая вавёрка спуджана скокнула на высокую сасну, а чырвоны пятак з пушыстага хваста ўпаў на мой рукаў. З гэтым вавёрчыным падарункам я пакрочыў дамоў.

***Справаздача груп***

1 група

*Наша група злучала карткі са словамі з іх значэннем.*

*Вось, што у нас атрымалася..................*

*Мы даведаліся аб тым, што па значэнню можна зразумець слова.*

2 група

*Мы прачыталі тэкст, замянілі малюнкі словамі.*

*Прыдумалі загаловак тэксту....*

*Вось, што у нас атрымалася....*

**9. Самастойная работа па падручніку**

– Наступнае заданне мы зробім па падручніку. Пр. 133 – дапоўніце сказы патрэбнымі словамі і запішыце іх.

– Калі ў вас будуць узнікаць цяжкасці, вы можаце карыстацца канвертам SOS.

Скок вавёрка на *дубок!*

У лапках рыжанькі *грыбок!*

Нанізала на *галінку,*

Каб запас зрабіць на *зімку.*

– Прачытайце, што ў вас атрымалася.

***Самаправерка. Сігнальныя карткі.***

**10. Развіццё мовы. “Пашпарт” слова.**

– Кожны чалавек мае дакумент, у якім змешчаны яго імя, прозвішча, месца жыхарства. І гэты дакумент называецца – ...*пашпарт.*

– Як вы лічыце, ці можа быць пашпарт у слова?

– Паспрабуем гэта даказаць? Я прапаную вам скласці “пашпарт” слова “***вада”.***

– Працаваць будзем па плане:

1. Лексічнае значэнне слова.

*Вада – празрыстая, бескаляровая вадкасць, якая ўтварае ручаі, рэкі, азёры, мора і ўяўляе сабой хімічнае злучэнне вадароду з кіслародам.*

2. Гісторыя слова.

*Слова «вада» - славянскае па паходжанні, вядома ў рускай мове з XI ст. і ўтворана ад той жа агульнаславянскай асновы, што і слова «вядро».Словы з падобным значэннем і напісаннем сустракаюцца ў многіх мовах. Напрыклад, у літоўскай, англійскай, лацінскай.*

3. Словы – сваякі.

*Вада, вадзіца, вадзяны, вадасховішча, паводка, вадаспад, падводны, вадаправод, вадалаз, вадзянка.*

4. Слова ў прыказках і прымаўках.

*У вадзе не тоне, і ў агні не гарыць.*

*Замоўк, як вады ў рот набраў.*

*Сапраўдных сяброў вадой не разальеш.*

*Не ведаючы броду, не лезь у ваду.*

*Трэба нахіліцца, каб з ручая вады напіцца.*

*Выйсці сухім з вады.*

*Пад ляжачы камень вада не цячэ.*

*Прайшоў праз агонь, і ваду, і медныя трубы.*

*Каб рыбку з'есці, трэба ў ваду лезці.*

5. Слова ў загадках.

*А. Цячэ, цячэ - не выцячэ.*

*Бяжыць, бяжыць - не выбяжыць.*

*Б. Не конь, а бяжыць,*

*Не лес, а шуміць.*

*В. Бегла - шумела, заснула - заблішчэла.*

*Г. Мяне п'юць, мяне льюць, усім патрэбна я. Хто я такая?*

*Д. Чаго ў рэшаце не панясеш?*

6. Слова-рыфмы

*Вада як сляза*

*Вада для народа*

*Вада амаль паўгода*

*Вада для марахода*

(Вучні могут скласці маленькі вершык з гэтым словам).

*Лье вадзічка і свяркае,*

*Ручайком яна сцякае.*

7. Слова ў паэтычных творах.

*Тэма вады сустракаецца і ў народных творах, і ў аўтарскіх.*

*Ой, рэчанька, рэчанька,*

 *Чаму ж ты не поўная?*

 *Люлі, люлі, люлі,*

 *Чаму ж ты не поўная?*

*Чаму ж ты не поўная,*

 *З беражком не роўная?*

 *Люлі, люлі, люлі,*

 *З беражком не роўная?*

*А як жа мне поўнай быць,*

 *З беражкамі роўнай плыць?*

 *Люлі, люлі, люлі,*

 *З беражкамі роўнай плыць?*

*Янка коніка паіў,*

 *Маня воду чэрпала,*

 *Люлі, люлі, люлі,*

 *Маня воду чэрпала.*

Янка Сіпакоў

*Хто сказаў – вада без паху?*

 *Хто сказаў – вада без смаку?*

 *Той, відаць, не смяг у спёку*

 *І ад смагі ў суш не млеў.*

*Той , відаць, вадой не трызніў,*

 *Не хапаў яе ў жмені –*

 *Калі боязна рассыпаць*

 *Нават кропельку ў траву,*

(Вучні адказваюць раней падрыхтаваны матэрыял).

– Як вы лічыце, атрымаўся “пашпарт” у слова “вада”? Чаму? *(Шмат нована і цікавага мы даведаліся пра такое звычайнае слова).*

**11. Тлумачэнне дамашняга задання**

– Спадабалася вам наша даследаванне?

– Я прапаную вам працягваць даследчую дзейнасць дома. Словы для вывучэння вы можаце выбраць самастойна.

**12. Вынік урока**

– Над якой тэмай мы сёння працавалi на ỳроку? *Значэнне слова.*

– Цi дасягнулi мы мэты ỳрока? *Я даведаўся пра слова ..., запомніў яго значэнне. Я цяпер умею карыстацца тлумачальным слоўнікам.*

***Выніковы тэст***

1. Што такое лексічнае значэнне слова?

А) Тое, што слова абазначае, называючы што-небудзь.

Б) Тое, як слова пішацца.

В) Тое, як слова вымаўляецца.

2. Якое слова не мае лексічнага значэння?

А) возера

Б) падарожжа

В) ў

3. Закрэсліце чацвёртае лішняе слова ў кожным радку.

А) нядзеля, панядзелак, красавік, серада;

Б) ложак, дзядуля, шафа, канапа;

В) чырвоны, разумны, блакітны, жоўты.

**13. Рэфлексія**

- Для таго каб ацаніць вашу працу, трэба запоўніць анкету. Пазначце адказ, які адпавядае вашаму настрою:

|  |  |  |
| --- | --- | --- |
| На ўроку я працаваў | добра | дрэнна |
| Сваёй працай на ўроку я | задаволен | не задаволен |
| Урок мне здаўся | кароткім | доўгім |
| За ўрок я | не стаміўся | стаміўся |
| Мой настрой | стаў лепш | стаў горш |
| Матэрыял урока мне быў | зразумелы | не зразумелы |
| Дамашняе заданне здаецца мне | легкім | цяжкім |

– Дазвольце і мне ацаніць вашу працу:

* На ўроку актыўна працавалі …
* ... трэба паўтарыць правілы,
* а з ... мы будзем яшчэ працаваць па гэтай тэме на падтрымліваючых занятках.

– Мова, калі на ёй не размаўляць, можа загінуць назаўсёды! І вы павінны пра гэта памятаць. А загіне мова – загіне і народ. Ён проста перастане існаваць. Таму мы вывучаем сваю мову, каб пазнаёміць іншых са сваім народам, са сваёй мовай.

Мы не проста ў словы гуляем,

а на мове роднай размаўляем.